Bungöng jeumpa meugah di Acèh.
Bungöng ny'ang leubèh cidah lagoina.
Beuna taingat e rakyat Acèh.
Bèk tapeukabèh sejarah bangsa.
Di utôh rumöh teungöh seumeupèh.
Ureueng meugalèh mita beulanja.
Ngön na taingat meuhat keu Acèh.
H'an sampé lilèh cinta keu Bangsa.
Sarang burông umpung bak curèh.
Ateueh pupalèh na manok dara.
Bèk gadoh sejarah tapapah Acèh.
Tabuka tarèh taci eu fakta.
Tamita awé aranté lagèh.
Sinyak meutatèh di sampéng Poma.
Nyö bangsa nyang jroh h'an gadöh tarèh.
H'an geupeukabèh sejarah Bangsa.
Aneuk Kuek dong bak umöng meuklèh.
Sayeuep kateupèh keunöng gelawa.
Acèh lhèe sagoe nanggroe ny'ang leubèh.
Budaya sahèh lom meu Agama.
Ateueh bak rambông Tiyông di meusu.
Ateueh bak tampu na Ticém pala.
Acèh yôh awai cit ka phôn maju.
Masa Èndatu dilèe kajaya.
Jak u meulabôh piyôh pajôh bu.
Kuwah kreueng ngön u mangat lagoi na.
Beudoh Syédara Ayah ngön Ibu.
Beutapeumaju Acèh ny'ang kaya.
Cagèe hitam that kajikap bak-u.
Habéh teulheuep mu lurôh boh muda.
Dilôn rot Seni lôn ci peumaju.
Adak h'an laku lôn cuba-cuba.
Ramè takalon di panton labu.
Barat ngön timu ureueng beulanja.
Sulôh Masyarakat seunurat Teungku.
Adak h'an maju teutap lôn rika.
Ateueh bak sawôh riyôh that meusu.
Beurijuek karu ngön ticém Pala.
Ètnoe keuh pantôn ny'ang ulôn ramu.
Salah sigeutu meu׳ah beuraya.
Wassalam : Medya hus,